CELEX: 
Language: sk
Date: 2020-10-14 00:00:00
Title: DELEGOVANÉ NARIADENIE KOMISIE (EÚ) …/…, ktorým sa mení nariadenie Rady (EÚ) 2017/1939, pokiaľ ide o kategórie operatívnych osobných údajov a kategórie dotknutých osôb, ktorých operatívne osobné údaje môže Európska prokuratúra spracúvať v rámci zoznamu spisov

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nariadením Rady (EÚ) 2017/1939 z 12. októbra 2017
                  1
                sa zriadila Európska prokuratúra s cieľom vyšetrovať, stíhať a postaviť pred súd páchateľov a spolupáchateľov trestných činov poškodzujúcich finančné záujmy Únie. Európska prokuratúra na dosiahnutie svojich cieľov využíva systém správy prípadov (ďalej len „CMS“), ktorý by Európska prokuratúra mala zriadiť, vlastniť a spravovať. Informácie v CMS by mali zahŕňať doručené informácie o podozreniach zo spáchania trestných činoch, ktoré patria do právomoci Európskej prokuratúry, ako aj informácie zo spisov, a to aj vo veciach, ktoré boli skončené. Držba a správa CMS prebieha v súlade s pravidlami stanovenými v nariadení Rady (EÚ) 2017/1939 a vo vnútornom rokovacom poriadku Európskej prokuratúry.
            
            
               Okrem registra informácií získaných Európskou prokuratúrou v súlade s článkom 24 nariadenia Rady (EÚ) 2017/1939 a všetkých informácií zo spisov uchovávaných v elektronickej podobe v CMS obsahuje CMS aj zoznam všetkých spisov. Zoznam nesmie obsahovať iné operatívne osobné údaje ako údaje potrebné na identifikovanie prípadov alebo na vytvorenie krížových odkazov medzi jednotlivými spismi. Komisia je splnomocnená prijímať delegované akty na stanovenie kategórií operatívnych osobných údajov a kategórií dotknutých osôb, ktorých operatívne osobné údaje sa môžu spracúvať v zozname. Tento zoznam sa uvedie v prílohe k nariadeniu Rady (EÚ) 2017/1939. Týmto delegovaným nariadením Komisia prijíma prílohu k nariadeniu Rady (EÚ) 2017/1939.
            
            
               Pokiaľ ide o kategórie dotknutých osôb, ktorých operatívne osobné údaje sa môžu spracúvať v zozname, v prílohe sa odkazuje na podozrivé alebo obvinené osoby v trestnom konaní Európskej prokuratúry a na osoby odsúdené v nadväznosti na trestné konanie Európskej prokuratúry, ako aj na ich kontaktné osoby alebo spoločníkov. Vzťahuje sa aj na fyzické osoby, ktoré nahlásili trestné činy, resp. sú obeťami trestných činov, ktoré patria do právomoci Európskej prokuratúry. Výber kategórií operatívnych osobných údajov, ktoré možno zahrnúť do zoznamu, sa vykonal tak, aby sa zabezpečila dostatočná rovnováha medzi právami dotknutých osôb na ochranu údajov a účinnosťou vyšetrovaní a trestných stíhaní zo strany Európskej prokuratúry.
            
            
               V súlade s článkom 51 nariadenia Rady (EÚ) 2017/1939 sa musí jasne rozlišovať medzi operatívnymi osobnými údajmi rôznych kategórií dotknutých osôb. Preto je zoznam kategórií operatívnych osobných údajov týkajúcich sa obvinených, podozrivých a odsúdených osôb širší ako zoznam týkajúci sa ich kontaktov alebo spoločníkov a osôb, ktoré oznámili trestné činy alebo sú obeťami trestných činov poškodzujúcich finančné záujmy Únie. Tieto zoznamy sa môžu v budúcnosti aktualizovať, aby sa zohľadnil vývoj v oblasti informačných technológií a aktuálny stav pokroku v informačnej spoločnosti.
            
            
               2.KONZULTÁCIE PRED PRIJATÍM AKTU
            
            
               Pred prijatím tohto aktu Komisia uskutočnila konzultácie so skupinou expertov zloženou zo zástupcov členských štátov, ktorá bola zriadená v súlade s článkom 20 ods. 4 nariadenia Rady (EÚ) 2017/1939. Komisia tiež 3. júla 2020 konzultovala s európskym dozorným úradníkom pre ochranu údajov a 6. augusta 2020 uverejnila návrh delegovaného nariadenia na účely získania spätnej väzby zo strany verejnosti.
            
            
               3.PRÁVNE PRVKY DELEGOVANÉHO AKTU
            
            
               V zmysle článku 44 ods. 4 nariadenia Rady (EÚ) 2017/1939, CMS obsahuje: a) register informácií získaných Európskou prokuratúrou v súlade s článkom 24 nariadenia Rady (EÚ) 2017/1939 vrátane akýchkoľvek rozhodnutí v súvislosti s takýmito informáciami; b) zoznam všetkých spisov; a c) všetky informácie zo spisov uchovávaných v elektronickej podobe v CMS podľa článku 45 ods. 3 nariadenia Rady (EÚ) 2017/1939. Komisia je v súlade s článkom 49 ods. 3 nariadenia Rady (EÚ) 2017/1939 splnomocnená prijímať delegované akty, v ktorých sú uvedené kategórie operatívnych osobných údajov a kategórie dotknutých osôb, ktorých operatívne osobné údaje sa môžu spracúvať v zozname. Komisia prostredníctvom tohto delegovaného nariadenia vykonáva túto právomoc v súlade s článkom 115 nariadenia Rady (EÚ) 2017/1939, v zmysle ktorého sa právomoc prijímať delegované akty uvedené v článku 49 ods. 3 nariadenia Rady (EÚ) 2017/1939 udeľuje Komisii na dobu neurčitú od 20. novembra 2017 a toto delegovanie môže byť Európskym parlamentom alebo Radou odvolané za podmienok, ktoré sú v predmetnom článku uvedené.
            
            
               Na účely nariadenia Rady (EÚ) 2017/1939 sú „operatívne osobné údaje“ všetky osobné údaje, ktoré Európska prokuratúra spracúva na účely stanovené v článku 49 ods. 1 nariadenia Rady (EÚ) 2017/1939, a to: a) vyšetrovanie trestných činov a trestné stíhanie vykonávané v súlade s nariadením Rady (EÚ) 2017/1939 alebo b) výmeny informácií s príslušnými orgánmi členských štátov Európskej únie a ostatnými inštitúciami Únie v súlade s nariadením Rady (EÚ) 2017/1939 alebo c) spolupráce s tretími krajinami a medzinárodnými organizáciami v súlade s nariadením Rady (EÚ) 2017/1939.
            
            
               So zreteľom na existujúce právne predpisy EÚ o ochrane údajov, a najmä na nariadenie (EÚ) 2016/679 (všeobecné nariadenie o ochrane údajov)
                  2
                a smernicu (EÚ) 2016/680
                  3
               , sa výber kategórií operatívnych osobných údajov vykonal spôsobom, ktorý obmedzuje zasahovanie do práva dotknutých osôb na ochranu údajov len na spracovanie, ktoré je primerané a nevyhnutné na účel, na ktorý sa tieto údaje spracúvajú. V súlade s článkom 51 nariadenia Rady (EÚ) 2017/1939 sa preto v tomto delegovanom akte stanovuje dlhší zoznam kategórií operatívnych osobných údajov, ktoré možno v zozname spracúvať, ak sa týkajú osôb, ktoré sú podozrivé alebo obvinené alebo ktoré boli odsúdené, pokiaľ ide o trestné činy poškodzujúce finančné záujmy Únie, v trestnom konaní Európskej prokuratúry, a nie ich kontaktných osôb alebo spoločníkov a fyzických osôb, ktoré oznámili tieto trestné činy alebo sa stali obeťami týchto trestných činov. Spracúvanie operatívnych osobných údajov kontaktov, spoločníkov, obetí a oznamujúcich osôb v zozname by sa malo obmedziť na to, čo je nevyhnutné a primerané na to, aby Európska prokuratúra mohla vykonávať svoje úlohy v oblasti vyšetrovania a stíhania. V každom prípade sa v článku 49 ods. 5 nariadenia Rady (EÚ) 2017/1939 vyžaduje, aby Európska prokuratúra spracovávala operatívne osobné údaje tak, aby bolo možné určiť, ktorý orgán poskytol údaje alebo odkiaľ sa údaje získali.
            
            
               DELEGOVANÉ NARIADENIE KOMISIE (EÚ) …/…,
            
            
               z 14. 10. 2020,
            
            
               ktorým sa mení nariadenie Rady (EÚ) 2017/1939, pokiaľ ide o kategórie operatívnych osobných údajov a kategórie dotknutých osôb, ktorých operatívne osobné údaje môže Európska prokuratúra spracúvať v rámci zoznamu spisov
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry
                  4
               , a najmä na jeho článok 49 ods. 3,
            
            
               keďže:
            
         
         
            
               (1) 
                     Európska prokuratúra bola zriadená s cieľom vyšetrovať, stíhať a postaviť pred súd páchateľov a spolupáchateľov trestných činov poškodzujúcich finančné záujmy Únie.
            
            
               (2)
                     Systém správy prípadov Európskej prokuratúry obsahuje zoznam všetkých spisov. Zoznam smie obsahovať len operatívne osobné údaje potrebné na identifikovanie prípadov alebo na vytvorenie krížových odkazov medzi jednotlivými spismi.
            
            
               (3) 
                     Mali by sa preto určiť kategórie operatívnych osobných údajov a kategórie dotknutých osôb, ktorých operatívne osobné údaje sa môžu spracúvať v tomto zozname.
            
            
               (4)
                     Nariadenie (EÚ) 2017/1939 by sa malo zodpovedajúcim spôsobom zmeniť.
            
            
               (5)
                     Konzultácie so skupinou expertov podľa článku 20 ods. 4 nariadenia (EÚ) 2017/1939 sa uskutočnili 8. mája 2020.
            
            
               (6)
                     Európsky dozorný úradník pre ochranu údajov vydal stanovisko 31. júla 2020,
            
            
               PRIJALA TOTO NARIADENIE:
            
            
               Článok 1
            
            
               V nariadení (EÚ) 2017/1939 sa text uvedený v prílohe k tomuto nariadeniu dopĺňa ako príloha.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            
            
               V Bruseli 14. 10. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 283, 31.10.2017, s. 1.
               
               
                  
                     (2)
                  
                        Ú. v. EÚ L 119, 4.5.2016, s. 1. 
               
               
                  
                     (3)
                  
                        Ú. v. EÚ L 119, 4.5.2016, s. 89. 
               
               
                  
                     (4)
                  
                        Ú. v. EÚ L 283, 31.10.2017, s. 1.
               
            
      
    ---documentbreak--- 
      
         
         
            
               PRÍLOHA
            
            
            
               PRÍLOHA
            
            
                kategórie dotknutých osôb a kategórie operatívnych osobných údajov uvedené v článku 49 ods. 3
            
            
               A. Kategórie dotknutých osôb, ktorých operatívne osobné údaje sa môžu spracúvať v zozname:
            
            
               a)osoby podozrivé alebo obvinené v rámci trestného konania Európskej prokuratúry;
            
            
               b)osoby odsúdené na základe trestného konania Európskej prokuratúry;
            
            
               c)fyzické osoby, ktoré oznámili trestné činy, resp. sú obeťami trestných činov, ktoré patria do právomoci Európskej prokuratúry;
            
            
               d)kontaktné osoby alebo spoločníci niektorej z osôb uvedených v písmenách a) a b).
            
            
            
               B. Kategórie operatívnych osobných údajov kategórií dotknutých osôb uvedených v písmenách a) a b) oddielu A, ktoré sa môžu spracúvať v zozname:
            
            
               a)priezvisko, meno za slobodna, krstné meno a akékoľvek prezývky a pseudonymy;
            
            
               b)dátum a miesto narodenia;
            
            
               c)štátna príslušnosť;
            
            
               d)pohlavie;
            
            
               e)miesto bydliska a povolanie dotknutej osoby a miesto, kde sa dotknutá osoba zdržiava;
            
            
               f)čísla sociálneho zabezpečenia, identifikačné kódy, vodičské preukazy, doklady totožnosti, pasové údaje, colné a daňové identifikačné čísla;
            
            
               g)opis a povaha údajných trestných činov, dátum, kedy boli spáchané, a trestnoprávna kategória trestných činov;
            
            
               h)informácie o právnických osobách súvisiacich s identifikovanými alebo identifikovateľnými osobami, ktoré sú predmetom vyšetrovania vedeného Európskou prokuratúrou;
            
         
         
            
               i)údaje o podozreniach z účasti v zločineckej skupine;
            
            
               j)podrobnosti týkajúce sa účtov v bankách alebo iných finančných inštitúciách;
            
            
               k)telefónne čísla, čísla SIM kariet, e-mailové adresy, adresy IP, názvy účtov a používateľské mená používané na online platformách;
            
            
               l)údaje o evidencii vozidiel;
            
            
               m)identifikovateľný majetok, ktorý osoba vlastní alebo používa, ako sú kryptoaktíva a nehnuteľnosti.
            
            
            
               C. Kategórie operatívnych osobných údajov kategórií dotknutých osôb uvedených v písmene c) oddielu A, ktoré možno spracúvať v zozname, obmedzené na to, čo je nevyhnutné a primerané na to, aby Európska prokuratúra mohla vykonávať svoje úlohy v oblasti vyšetrovania a stíhania:
            
            
               a)priezvisko, meno za slobodna, krstné meno a akékoľvek prezývky a pseudonymy;
            
            
               b)dátum a miesto narodenia;
            
            
               c)štátna príslušnosť;
            
            
               d)pohlavie;
            
            
               e)miesto bydliska a povolanie dotknutej osoby a miesto, kde sa dotknutá osoba zdržiava;
            
            
               f)identifikačné kódy, doklady totožnosti a pasové údaje;
            
            
               g)opis a povaha údajných trestných činov súvisiacich s dotknutou osobou alebo dotknutou osobou oznámených, dátum, kedy boli spáchané, a trestnoprávna kategória trestných činov;
            
            
            
               D. Kategórie operatívnych osobných údajov kategórií dotknutých osôb uvedených v písmene d) oddielu A, ktoré možno spracúvať v zozname, obmedzené na to, čo je nevyhnutné a primerané na to, aby Európska prokuratúra mohla vykonávať svoje úlohy v oblasti vyšetrovania a stíhania:
            
            
               a)priezvisko, meno za slobodna, krstné meno a akékoľvek prezývky a pseudonymy;
            
            
               b)dátum a miesto narodenia;
            
            
               c)štátna príslušnosť;
            
            
               d)pohlavie;
            
         
         
            
               e)miesto bydliska a povolanie dotknutej osoby a miesto, kde sa dotknutá osoba zdržiava;
            
            
               f)identifikačné kódy, doklady totožnosti a pasové údaje.